Organizacija za evropsku bezbednost i saradnju

Ministarski savet

Milano 2018.

MC.DEC 3/18

7. decembar 2018. godine

Original: engleski

Drugi dan dvadeset i petog sastanka

MC(25) Zapisnik br. 2, tačka 7 Dnevnog reda

ODLUKA Br. 3/18

BEZBEDNOST NOVINARA

Ministarski savet,

Potvrđujući sve relevantne obaveze preuzete u okviru OEBS u pogledu prava na slobodu izražavanja, slobode medija i slobodnog protoka informacija, uključujući Helsinški završni akt usvojen 1975. godine i Dokument iz Kopenhagena usvojen 1990. godine, u kojima su države učesnice potvrdile da pravo na slobodu izražavanja obuhvata slobodu mišljenja i primanja i saopštavanja informacija i ideja bez mešanja javnih vlasti i bez obzira na granice,

Svestan da svako ima pravo na slobodu mišljenja i izražavanja u skladu sa Univerzalnom deklaracijom o ljudskim pravima, naročito članom 19, i Međunarodnim paktom o građanskim i političkim pravima (PGP), naročito članom 19, i da ono predstavlja jedan od osnovnih temelja demokratskog društva i jedno od osnovnih uslova za njegov napredak i razvoj,

Svestan takođe da svako ograničenje prava na slobodu izražavanja mora biti propisano zakonom i neophodno iz razloga navedenih u stavu 3 člana 19 PGP,

Potvrđujući da su nezavisni mediji nužni za slobodno i otvoreno društvo i odgovorne sisteme vladavine i da su od naročitog značaja za zaštitu ljudskih prava i osnovnih sloboda, kao što je navedeno u Dokumentu usvojenom na Moskovskom sastanku Konferencije o ljudskoj dimenziji KEBS 1991. godine,

Potvrđujući da se novinarstvo i tehnologija razvijaju i da to doprinosi javnoj debati, premda može i proširiti dijapazon opasnosti koje ugrožavaju bezbednost novinara,

Primajući k znanju značaj unapređenja i zaštite bezbednosti novinara za ostvarivanje relevantnog Cilja održivog razvoja i potciljeva Agende Ujedinjenih nacija o održivom razvoju do 2030. godine,

Priznajući da se usled svog posla, novinari, kao i članovi njihovih porodica, mogu naći u opasnosti od nasilja, kao i zastrašivanja i uznemiravanja, uključujući posredstvom digitalnih tehnologija, što novinare može odvratiti od daljeg rada ili dovesti do autocenzure,

Konstatujući sa zabrinutošću da primena neopravdanih restriktivnih mera prema novinarima može uticati na njihovu bezbednost i sprečiti ih da javnosti pružaju informacije, usled čega ona negativno utiče na uživanje prava na slobodu izražavanja,

Potvrđujući da mediji na svojoj teritoriji treba da uživaju neometan pristup stranim servisima vesti i informisanja, da javnost uživa sličnu slobodu da prima i saopštava informacije i ideje bez mešanja javnih vlasti bez obzira na granice, uključujući posredstvom stranih publikacija i stranih emisija, i da svako ograničenje uživanja ovog prava mora biti propisano zakonom i u skladu sa međunarodnim standardima, kao što je navedeno u Dokumentu usvojenom na Moskovskom sastanku Konferencije o ljudskoj dimenziji KEBS 1991. godine,

Zabrinut da povrede i zloupotrebe prava na slobodu od proizvoljnog ili nezakonitog zadiranja u privatnost mogu uticati na bezbednost novinara,

Duboko zabrinut zbog svih povreda i zloupotreba ljudskih prava učinjenih u vezi sa bezbednošću novinara, uključujući one koje su dovele do ubistva, mučenja, prisilnog nestanka, proizvoljnog hapšenja, proizvoljnog lišenja slobode i proizvoljnog proterivanja, zastrašivanja, uznemiravanja i svih oblika pretnji, poput fizičkih, pravnih, političkih, tehnoloških i ekonomskih pretnji, u cilju suzbijanja njihovog rada,

Zabrinut zbog konkretnih opasnosti sa kojima se suočavaju novinarke u vezi sa svojim radom, uključujući posredstvom digitalnih tehnologija, i ističući značaj osiguranja njihove najveće moguće bezbednosti i stvarnog uzimanja u obzir njihovih iskustava i problema,

Priznajući odlučujuću ulogu novinara u izveštavanju o izborima, naročito u obaveštavanju javnosti o kandidatima, njihovim platformama i tekućim debatama, i izražavajući ozbiljnu zabrinutost zbog pretnji i nasilnih napada sa kojima se novinari u ovom pogledu mogu suočiti,

Priznajući značaj istraživačkog novinarstva i da sposobnost medija da istražuju i objavljuju rezultate svojih istraživanja, uključujući na internetu, bez straha od odmazde, može da igra važnu ulogu u našim društvima, uključujući u pozivanju javnih institucija i službenika na odgovornost,

Uznemiren zbog sve većeg broja ciljanih kampanja kojima se podriva rad novinara i narušava poverenje javnosti u kredibilitet novinarstva, i priznajući da ovo može povećati opasnost od pretnji i nasilja nad novinarima,

Uznemiren takođe zbog slučajeva u kojima politički lideri, javni službenici i/ili organi zastrašuju, prete, tolerišu ili ne osuđuju nasilje nad novinarima,

Izražavajući duboku zabrinutost zbog sve većeg ugrožavanja bezbednosti novinara od strane, između ostalih, terorističkih grupa i kriminalnih organizacija,

Ističući takođe posebnu opasnost po bezbednost novinara u digitalnoj eri, uključujući posebno mogućnost da novinari lako postanu mete hakovanja ili nezakonitog ili proizvoljnog tajnog nadzora ili presretanja komunikacija, čime se narušava ostvarivanje njihovog prava na slobodu izražavanja i njihovog prava na slobodu od proizvoljnog ili nezakonitog zadiranja u privatnost,

Ponavljajući da države učesnice osuđuju sve napade i uznemiravanje novinara i da će nastojati da pozovu na odgovornost one koji su neposredno odgovorni za te napade i uznemiravanje, kao što je navedeno na Samitu KEBS u Budimpešti 1994. godine, i priznajući da odgovornost za zločine protiv novinara predstavlja ključni element u sprečavanju budućih napada,

Naglašavajući značaj obeležavanja 2. novembra kao Međunarodnog dana borbe protiv nekažnjivosti zločina nad novinara (IDEI) koji je proglasila Generalna skupština Ujedinjenih nacija,

Primećujući sa zabrinutošću da atmosfera nekažnjivosti koja preovlađuje kada nasilni napadi na novinare bivaju nekažnjeni i priznajući ulogu vlada, zakonodavaca i pravosuđa u omogućavanju bezbednog radnog okruženja i osiguranju bezbednosti novinara, između ostalog, javnom osudom i izvođenjem svih odgovornih za zločine nad novinarima pred lice pravde,

Podsećajući na Rezolucije br. 1738 (2006) i br. 2222 (2015) Saveta bezbednosti Ujedinjenih nacija, kojima se osuđuju sve povrede i zloupotrebe novinara, medijskih delatnika i pridruženog osoblja u situacijama oružanog sukoba i u kojima se navodi da se novinari, medijski delatnici i pridruženo osoblje na opasnim profesionalnim misijama u područjima oružanih sukoba imaju smatrati civilima i uživati zaštitu koja se pruža civilima, pod uslovom da ne preduzimaju nikakve radnje koje negativno utiču na njihov status civila,

Poziva države učesnice da:

1. U potpunosti ispunjavaju sve obaveze preuzete u okviru OEBS i svoje međunarodne obaveze vezane za slobodu izražavanja i slobodu medija, uključujući tako što će poštovati, unapređivati i štititi slobodu traženja, primanja i saopštavanja informacija bez obzira na granice;
2. U potpunosti usklade svoje zakone, politiku i praksu koji se odnose na slobodu medija sa svojim međunarodnim obavezama i da ih preispitaju i po potrebi ukinu ili izmene kako njima ne bi bila ograničena sposobnost novinara da svoj posao obavljaju nezavisno i bez neopravdanog mešanja;
3. Javno i nedvosmisleno osuđuju sve napade i nasilje nad novinarima, poput ubistva, mučenja, prisilnog nestanka, proizvoljnog hapšenja, proizvoljnog lišenja slobode i proizvoljnog proterivanja, zastrašivanja, uznemiravanja i pretnji svih vrsta, poput fizičkih, pravnih, političkih, tehnoloških ili ekonomskih pretnji, koji za cilj imaju suzbijanje njihovog rada i/ili neopravdano zatvaranje njihovih redakcija, uključujući u konfliktnim situacijama;
4. Takođe javno i nedvosmisleno osuđuju napade na novinarke u vezi sa njihovim poslom, poput seksualnog uznemiravanja, zlostavljanja, zastrašivanja, pretnji i nasilja, uključujući posredstvom digitalnih tehnologija;
5. Pozivaju na neposredno i bezuslovno oslobađanje svih novinara koji su proizvoljno uhapšeni ili lišeni slobode, oteti ili žrtve prisilnog nestanka;
6. Preduzimaju delotvorne mere kako bi okončale nekažnjivost zločina nad novinarima, tako što će obezbediti da pozivanje na odgovornost predstavlja ključni element u sprečavanju budućih napada; uključujući tako što će obezbediti da organi za sprovođenje zakona sprovode brze, delotvorne i nepristrasne istrage akata nasilja i pretnji protiv novinara u cilju izvođenja odgovornih pred lice pravde, i kako bi žrtvama obezbedile pristup odgovarajućem pravnim sredstvima;
7. Pozivaju političke lidere, javne službenike i/ili organe da se uzdržavaju od zastrašivanja, pretnji ili tolerisanja nasilja nad novinarima, kao i da ga nedvosmisleno osuđuju, kako bi umanjili opasnosti ili pretnje sa kojima se novinari mogu suočiti i izbegli narušavanje poverenja u kredibilitet novinara, kao i poštovanja značaja nezavisnog novinarstva;
8. Se suzdržavaju od proizvoljnog ili nezakonitog zadiranja u upotrebu tehnologija za šifrovanje ili očuvanje anonimnosti od strane novinara i da se suzdržavaju od korišćenja nezakonitih ili proizvoljnih metoda tajnog nadzora, budući da se takvim radnjama zadire u uživanje ljudskih prava od strane novinara i da oni mogu biti dovedeni u potencijalnu opasnost od nasilja i pretnji po njihovu bezbednost;
9. Podstiču državna tela i organe za sprovođenje zakona da sprovode aktivnosti i obuku radi jačanja svesti o potrebi osiguranja bezbednosti novinara i unapređuju učešće građanskog društva u tim aktivnostima, kada je to prikladno;
10. Uspostave ili, po mogućstvu, unaprede prikupljanje podataka o napadima i nasilju nad novinara na nacionalnom nivou, i analizu i izveštavanje o njima;
11. Obezbede da propisi o kleveti ne predviđaju preterane sankcije ili kazne koje bi mogle ugroziti bezbednost novinara i/ili u stvarnosti cenzurisati novinare i zadirati u njihovu misiju informisanja javnosti i da, po potrebi, preispitaju i ukinu takve propise, u skladu sa obavezama država učesnica po osnovu međunarodnog prava ljudskih prava;
12. Delotvornije primenjuju važeći pravni okvir za zaštitu novinara i ispunjavaju sve relevantne obaveze preuzete u okviru OEBS;
13. U potpunosti sarađuju sa predstavnikom OEBS za slobodu medija, uključujući po pitanju bezbednosti novinara;
14. Ohrabruju dalje zalaganje za bezbednost novinara i njeno unapređenje u svim državama učesnicima OEBS od strane predstavnika OEBS za slobodu medija u skladu sa njegovim mandatom.

MC.DEC/3/18

7. decembar 2018. godine

Prilog br. 1

Original: engleski

Interpretativna izjava shodno odredbama stava IV.1(A)6 Poslovnika Organizacije za evropsku bezbednost i saradnju

Delegacija Austrije, u svojstvu predsedavajućeg EU, ustupila je reč predstavniku Evropske unije, koji je dao sledeću izjavu:

„U vezi sa usvajanjem ove odluke o bezbednosti novinara, želeo bih da u ime Evropske unije i njenih država članica, kao i Albanije, Kanade, Bivše Jugoslovenske Republike Makedonije, Ukrajine i Crne Gore, dam sledeću interpretativnu izjavu u skladu sa odredbama stava IV.1(A)6 Poslovnika OEBS:

„Pozdravljamo usvajanje ove važne odluke, koja će po našem uverenju osnažiti napore OEBS i svih država učesnica u vezi sa gorućim pitanjem bezbednosti novinara.

Kao što je Komitet za ljudska prava Ujedinjenih nacija naveo u svom Opštem komentaru br. 34, novinarstvo je funkcija kojom se bavi široki dijapazon aktera. Izražavamo žaljenje što nije bilo moguće ostvariti konsenzus o terminologiji koja bi izričito i jasno ukazala na to da napori na zaštiti novinara ne treba da budu ograničeni na one kojima je formalno priznat taj status, već da bi trebalo da obuhvataju i osoblje koje im pomaže, kao i ostale, poput „građana-novinara“, autora blogova, aktivista društvenih medija i branilaca ljudskih prava, koji koriste nove medije kako bi doprli do masovnog auditorijuma. Evropska unija ostaje pri ovom stavu.

Takođe naglašavamo značaj potpune usklađenosti odluka OEBS o ovoj temi sa međunarodnim standardima, uključujući relevantne rezolucije usvojene u Ujedinjenim nacijama, naročito Rezoluciju br. 39/6 Saveta za ljudska prava od 27. septembra 2018. i Rezoluciju br. 72/175 Generalne skupštine od 19. decembra 2017. Žalimo što u tom pogledu nije bilo moguće ostvariti konsenzus.

Gospodine predsedavajući, zahtevam da ova izjava bude priložena uz ovu odluku i zapisnik.“

MC.DEC/3/18

7. decembar 2018. godine

Prilog br. 2

Original: engleski

Interpretativna izjava shodno odredbama stava IV.1(A)6 Poslovnika Organizacije za evropsku bezbednost i saradnju

Delegacije Sjedinjenih Američkih Država

„Snažno podržavamo bezbednost novinara i slobodu izražavanja. Ponavljamo da svako ograničenje ostvarivanja slobode izražavanja, uključujući slobodu traženja, primanja i saopštavanja informacija i ideja svih vrsta od strane pripadnika medija i pripadnika javnosti mora biti u skladu sa obavezama država iz člana 19 Međunarodnog pakta o građanskim i političkim pravima (PGP) kojim se države ugovornice obavezuju da poštuju i obezbede pravo na slobodu izražavanja svim licima na njihovoj teritoriji i pod njihovom nadležnošću. Shvatamo da se svaki pomen „međunarodnih standarda“ u ovom pogledu odnosi na te obaveze. Shvatamo da je reafirmisanje jezika iz Dokumenta usvojenog na Moskovskom sastanku Konferencije o ljudskoj dimenziji KEBS 1991. godine u kontekstu zabrinutosti izraženoj na tom sastanku.

Hvala,

Gospodine predsedavajući, zahtevamo da ova izjava bude priložena uz ovu odluku i zapisnik.“